สมาคมธ.ไทยเล็งถกช่วยลูกค้าน้ำท่วม
สมาคมธนาคารไทยเตรียมหารือช่วยลูกค้าน้ำท่วมใน 1-2 สัปดาห์ &#8220;ทหารไทย&#8221; จัดให้ลูกค้าสินเชื่อบ้านจ่ายเฉพาะดอกเบี้ย 6 เดือน
1 เม.ย. 2554

สมาคมธนาคารไทยเตรียมหารือช่วยลูกค้าน้ำท่วมใน 1-2 สัปดาห์ “ทหารไทย” จัดให้ลูกค้าสินเชื่อบ้านจ่ายเฉพาะดอกเบี้ย 6 เดือน 
นายชาติศิริ โสภณพนิช ประธานสมาคมธนาคารไทย และกรรมการผู้จัดการใหญ่ ธนาคารกรุงเทพ กล่าวว่า ภายใน 1-2 สัปดาห์นี้สมาคมธนาคารไทยจะมีการหารือกันเพื่อช่วยเหลือลูกค้าภาคใต้ที่ประสบน้ำท่วม โดยอาจออกแพคเกจช่วยลูกค้าในนามสมาคมธนาคารไทย  
ด้านธนาคารทหารไทย ได้ออกมาตรการช่วยเหลือลูกค้ารายย่อยที่มีสินเชื่อที่มีหลักประกัน ได้แก่สินเชื่อเพื่อที่อยู่อาศัย  ให้สามารถเลือกผ่อนชำระเฉพาะในส่วนของดอกเบี้ยเงินกู้ ได้สูงสุดเป็นเวลา 6 เดือน หรืออีกทางเลือกหนึ่งคือ ลูกค้าสามารถที่จะขอยืดระยะเวลาการผ่อนชำระคืนเงินกู้ไปอีกระยะหนึ่ง สูงสุดไม่เกิน 6 เดือน เพื่อช่วยบรรเทาปัญหา ให้ลูกค้าสามารถฟื้นคืนสู่สภาวะปกติได้เร็วยิ่งขึ้น
สำหรับลูกค้าสินเชื่อบุคคลไม่มีหลักประกัน ประเภท Cash 2 Go สามารถขอชำระเฉพาะดอกเบี้ย ระยะเวลาหนึ่ง สูงสุดไม่เกิน 3 เดือน 
ด้านลูกค้าเอสเอ็มอีธนาคารได้กำหนด 2 มาตรการให้ความช่วยเหลือลูกค้าที่ประสบภัยน้ำท่วม  ประกอบด้วยการพิจารณาผ่อนผันให้สามารถยืดอายุการชำระเงินออกไปได้สูงสุด 6 เดือน และธนาคารจะพิจารณาให้วงเงินสินเชื่อหมุนเวียนเพิ่มเติมชั่วคราวจากวงเงินเดิมที่ลูกค้าได้รับ โดยลูกค้าผู้ประสบภัยที่ประสงค์จะรับความช่วยเหลือ ขอให้ติดต่อผ่านเจ้าหน้าที่ดูแลลูกค้าของธนาคารโดยตรง ทั้งนี้การพิจารณาจะเป็นไปตามเงื่อนไขและดุลยพินิจของธนาคาร